钦定古今图书集成/明伦汇编/官常典/第487卷 > 田仁恭
## 钦定古今图书集成/明伦汇编/官常典/第487卷 > 田仁恭

按《隋书》本传，“仁恭字长贵，平凉长城人也。父弘，周大
司空。仁恭性宽仁有局度，在周以明经为掌式中士。
后以父军功，赐爵鹑阴子。大冢宰宇文护引为中外
兵曹。后数载，复以父功拜开府仪同三司，迁中外府
掾。从护征伐，数有战功，改封襄武县公，邑五百户。从
武帝平齐，加授上开府，进封淅阳郡公，增邑二千户”，
拜幽州总管。宣帝时，进爵雁门郡公。高祖为丞相，征
拜小司马，进位大将军。从韦孝宽破尉迟迥于相州，
拜柱国。高祖受禅，进上柱国，拜太子太师，甚见亲重。
尝幸其第，宴饮极欢，礼赐殊厚。奉诏营庙社，进爵观
国公，增邑通前五千户。未几，拜右武卫大将军。岁馀，
卒官，时年四十七。赠司空，谥曰敬。子世师嗣。